Kommer oor talle verlate babas | Maroela Media
(Foto: Christian Bowen/Unsplash)
Groot kommer heers oor die getal babas wat in Gauteng versaak word.
Kwara Kekana, woordvoerder van die departement van gesondheid in die provinsie, sê 118 babas is net die afgelope jaar in Gautengse hospitale agtergelaat.
Sommige van die redes wat hiervoor aangevoer word, is tienerma's wat bang is vir hul ouers, ongewenste en onbeplande swangerskappe, 'n gebrek aan basiese benodigdhede soos klere en toiletware vir die ma en pasgebore baba nadat hulle ontslaan word, 'n gebrek aan emosionele en finansiële steun van die kind se pa asook die feit dat mense onwettig in die land is.
Hospitale met groot getalle voorvalle van ma's wat babas agterlaat sluit in Carletonville (19), Leratong (19), Verre Oos-Rand (13), Tembisa (10) en die Chris Hani Baragwanath Akademiese Hospitaal (10).
Kekana sê die tyd wat sulke babas in die hospitaal bly wissel van 'n week tot 'n maand – of selfs langer – afhangend van die mediese toestand van die kind. Dit hang ook af van hoe vinnig die hospitaal se maatskaplike werkers die kind ingevolge wetlike prosesse na 'n organisasie kan oorplaas wat geakkrediteer is om na kinders om te sien.
"Om die getal babas wat aan die genade van die hospitaal oorgelaat word te verminder, doen maatskaplike werkers bewusmaking onder verwagtende ma's oor versorgingsopsies soos aanneming, tydelike versorging of pleegsorg.
"Deur samewerking met kinderbeskermingsorganisasies kan hospitale se maatskaplike werkers ma's wat oorweeg om hul babas te verlaat help met basiese benodigdhede vir hulself en die baba," het Kekana gesê.
Op dié manier is die ma in 'n posisie om na haarself en die baba om te sien tot sy 'n ingeligte besluit kan maak.
"In gevalle waar die ma's instem om self na die kind om te sien, word sy na 'n kinderbeskermingsorganisasie vir verdere steun en versorgingsmoontlikhede verwys wanneer hulle uit die hospitaal ontslaan word."
Kekana sê daar word al hoe meer vordering gemaak om verwagtende en nuwe ma's wat moontlik oorweeg om hul babas agter te laat, betyds te identifiseer. Verpleegpersoneel verwys hulle dan na maatskaplike werkers vir berading.
Dit is omdat die regering so besig om tabak en alkohol smokkelaars vas te trek, dat meisies nie onderrig word oor ongewenste swangerskappe nie.
Spandeer die tyd en geld en energie om mense op te voed op die skoolbanke al!
Nie goed nie, maar beter as om die baba te vermoor of in 'n sak êrens te los. Mag al hoe meer mammas gehelp word. Of nog beter – onbeplande swangerskappe voorkom word deur ingelig te wees en voorbehoedmiddels te gebruik.
Ongewenste swangerskappe plaas groot druk op die sosio ekonomiese in ons land.
Sulke kinders bly ñ agterstand in die lewe te hê en sukkel meer om uithul omstandighede te kom.
Ek bedoel dit nie wreed nie, ek is self 'n ouma. Maar voorbehoeding is gratis beskikbaar by klinieke, 14 jaar oud en sit met 'n baba? Die regering moet ophou grands betaal. dan sal die verseker afneem. Die dame het nou in die hospitaal geboorte gegee, Die klein mensie word geregistreer en daar kry sy 'n grandd en nou het hulle nie meer die baba nodig nie. Ek weet daar is vroue wat die grands regtig nodig het en dit is goed as dit vir die regte rede gegee word. Daar was 'n geval dat 4 mense (altwee oumas, pa… Lees meer »
Nienand kan vandag nog reken dat hulle nie weet waar kom babas vsndaan of wat voorbrhoed is nie. Dit is bloot traak my nie agtigheid en onskuldige kinders moet prys betaal.